Plans estratègics dels centres docents
Objectius i avaluació del pla estratègic
Incidència del pla estratègic en el model de gestió organitzativa i pedagògica
Elaboració, aprovació, autorització i seguiment del pla estratègic
Formalització documental del pla estratègic
Llocs de treball de caràcter singular als centres de titularitat del Departament d'Ensenyament
Definició de llocs de treball de caràcter singular
Requisits específics per a l'adscripció a llocs de treball de caràcter singular
Sistema de provisió dels llocs de treball de caràcter singular
Forma d'adscripció i durada dels nomenaments als llocs de treball de caràcter singular
La Llei orgànica 1/1990, de 3 d'octubre, d'ordenació general del sistema educatiu (LOGSE), preveu a l'article 57 que les administracions educatives contribuiran al desenvolupament del currículum afavorint l'elaboració de models de programació docent i materials didàctics que atenguin les diferents necessitats de l'alumnat i del professorat i fomentaran l'autonomia pedagògica i organitzativa dels centres i afavoriran i estimularan el treball en equip dels professors.
Així mateix, l'article 59.1 de la Llei esmentada estableix que les administracions educatives fomentaran la investigació i afavoriran l'elaboració de projectes que incloguin innovacions curriculars, metodològiques, tecnològiques, didàctiques i d'organització dels centres docents.
La Llei orgànica 9/1995, de 20 de novembre, de la participació, avaluació i govern dels centres docents, preveu a l'article 5 que els centres disposaran d'autonomia per definir el model de gestió organitzativa i pedagògica, el qual s'haurà de concretar en cada cas mitjançant els corresponents projectes educatius, curriculars i, si fa al cas, normes de funcionament.
La Llei orgànica 9/1995, a l'article 29.3 també atribueix als centres docents l'avaluació interna del seu funcionament, d'acord amb el que estableixi l'Administració educativa de la qual depenguin, i a l'article 33 preveu que les administracions educatives impulsaran els processos d'innovació educativa als centres i donaran suport especialment als projectes d'investigació educativa encaminats a la millora de la qualitat de l'ensenyament i en els quals participin equips de professors dels diferents nivells educatius.
En aquesta línia el Departament d'Ensenyament promou un seguit d'actuacions destinades a la millora del sistema educatiu, l'objectiu prioritari de les quals és garantir per a tots els nois i noies l'assoliment de les competències bàsiques que els permetin de progressar de manera autònoma i d'integrar-se socialment i laboralment.
Per tal de potenciar la qualitat dels centres docents, aquest Decret els possibilita que elaborin el seu propi pla estratègic, i n'executin les actuacions previstes, a fi de dotar-los de mecanismes eficaços que permetin reforçar la seva autonomia de gestió organitzativa i pedagògica.
El pla estratègic del centre docent l'han d'aprovar el consell escolar i el claustre de professors i ha de fonamentar-se en la realitat de cada centre i del seu entorn, i cal que s'hi prenguin en consideració tots els aspectes que el facin viable.
L'avaluació del funcionament de cada centre contribueix a la millora de la qualitat de l'ensenyament i aporta elements per a l'elaboració del seu pla estratègic.
El Departament d'Ensenyament autoritzarà i seguirà els plans estratègics i, conjuntament amb cada centre, avaluarà l'assoliment dels objectius previstos.
El Departament d'Ensenyament i el centre acordaran en un document els objectius del pla estratègic i els indicadors d'avaluació.
Als centres docents de titularitat del Departament d'Ensenyament, la formació del professorat del centre i la provisió dels llocs de treball vacants es podrà lligar, si més no parcialment, als objectius de qualitat i millora de l'ensenyament que s'estableixin al pla estratègic.
L'objectiu de la millora de la qualitat d'un centre no pot tenir data de finalització i ha de fonamentar contínuament les seves planificacions d'actuació.
La finalització del període de vigència d'un pla estratègic és l'acabament del període d'observació de l'assoliment d'unes millores concretes, però no pot representar l'abandonament per part del centre de l'esforç per millorar altres aspectes o per perfeccionar els que ja s'han aconseguit.
És pertinent, doncs, que un centre que ha tingut un pla estratègic, aprofitant a més els recursos que hi ha pogut dedicar, en formuli un de nou on es tradueixi el permanent objectiu de qualitat i millora de l'ensenyament.
9.1 El sistema de provisió per cobrir vacants amb caràcter definitiu serà mitjançant concurs específic de mèrits convocat pel Departament d'Ensenyament i publicat al Diari Oficial de la Generalitat de Catalunya, i es realitzarà en dues fases.
9.2 A la primera fase es valoraran els mèrits dels candidats segons el que prevegi el barem de la convocatòria, la qual inclourà el treball desenvolupat, els cursos de formació i perfeccionament, l'antiguitat d'acord amb el temps de serveis prestats i les titulacions acadèmiques.
La qualificació d'aquests mèrits no podrà ser inferior al 50% de la total del concurs.
9.3 A la segona fase els candidats defensaran, davant la comissió esmentada a l'apartat 4 d'aquest article, un projecte d'aplicació del pla estratègic en relació amb el lloc de treball al qual aspira.
La comissió també valorarà altres coneixements, habilitats i aptituds concretes, complementàries de les que estableix l'apartat anterior, que facilitin i garanteixin la selecció del candidat més idoni, d'acord amb la naturalesa, finalitat, funcions i tasques previstes al pla estratègic per al lloc de treball que cal proveir.
En aquesta segona fase no es podran valorar en cap cas els mateixos mèrits o capacitats que recull l'apartat 2 d'aquest article.
La qualificació total que s'adjudiqui als coneixements, habilitats i aptituds concretes que es valoren en aquesta segon fase no podrà excedir en cap cas del 50% de la puntuació màxima global.
La qualificació mínima global que hauran d'obtenir els candidats per superar la segona fase serà la meitat de la puntuació màxima prevista al barem per a la segona fase.
9.4 Les dues fases del concurs específic de mèrits les valorarà una comissió constituïda per l'inspector, el director, el cap d'estudis del centre i dos funcionaris membres del claustre de professors designats pel consell escolar del centre.
10.1 El personal docent que hagi estat seleccionat d'acord amb el procediment que estableix a l'article 9 d'aquest Decret ocuparà el lloc de treball amb caràcter provisional, en comissió de serveis o amb adscripció provisional, durant els dos primers cursos de l'aplicació del pla estratègic corresponent.
10.2 Un cop transcorreguts els dos primers cursos de l'aplicació del pla estratègic, es farà una avaluació del compliment dels objectius que preveu el pla estratègic per a aquell lloc de treball.
Aquesta avaluació s'iniciarà amb l'informe de la direcció avalat pel consell escolar del centre, i la completarà la Inspecció d'Ensenyament, que hi emetrà l'informe corresponent.
El delegat territorial elevarà la proposta d'avaluació a la directora general de Recursos Humans, que hi emetrà resolució.
10.3 El personal que hagi superat l'avaluació que preveu el punt anterior podrà optar entre romandre amb caràcter definitiu al mateix lloc de treball o continuar ocupant el lloc de treball amb caràcter provisional fins a la finalització de la vigència del pla estratègic.
En cas que l'avaluació del pla estratègic resulti favorable i per tal de continuar desenvolupant tasques iniciades mitjançant l'esmentat pla estratègic, el professorat destinat al lloc de treball singular podrà continuar-hi amb caràcter definitiu.
10.4 La durada de l'ocupació d'un lloc de treball de caràcter singular serà, com a mínim, la mateixa que la durada del pla estratègic mateix, llevat del cas del personal que no hagi superat l'avaluació que preveu el punt 2 d'aquest article.